徽州班春古巖寺呈諸僚友
作者：汪藻
朝代：宋

paragraphs: 揆日奉明詔，班春出孤城。
和風遞鼓鼙，細雨迷斾旌。
渺渺度阡陌，谿山照人明。
幽花不孤芳，好鳥相應鳴。
隴麥已爭秀，畦秧亦微萌。
食新知有期，及我凋瘵氓。
古寺依絕壁，林端列飛甍。
殘僧四五人，靜若無所營。
石室廣百肘，嵌空自天成。
泉甘與茶宜，就挹巖下清。
伏檻肆遐矚，歸雲入簷楹。
數農前致辭，貌野意則誠。
兹幸枉冠蓋，使君豈無情。
頻年苦饑虚，奚用恤此生。
守昔在閭里，先疇毎躬耕。
起家三絕餘，謬忝符竹榮。
無術布寛大，低頭愧鰥惸。
願言同撫綏，永絕愁嘆聲。